A. Slafkovský, poslanec: (2001-12-14):
Pozmeňujúci návrh č. 1, to je k bodu 10, hovorí o určitej retroaktivite, ktorá by sa objavila, keby bol návrh schválený tak, ako je predložený, nakoľko tam nie je uvedený presný začiatok účinnosti pozmeňujúceho návrhu. Teda ja prečítam pozmeňujúci návrh k bodu 10 § 6 ods. 1 znenie nového písm. g). Písmeno g): Kto bol zapísaný do zoznamu advokátov, hoci nespĺňal všetky podmienky na zapísanie do zoznamu advokátov po dni 1. január 2002. Môj druhý pozmeňujúci návrh sa týka sľubu v predkladanom návrhu. Tam vypadli určité ustanovenia, ktoré sa týkajú závažných povinností advokáta, a to slová, že advokát je v prvom rade povinný dodržiavať ústavu, a preto je potrebné tento text do zákona doplniť. Nový odsek. Je to k bodu 20 návrhu zákona a navrhujem doplniť odsek 1 a ostatné prečíslovať nasledovne: Odsek 1. Advokát je pri výkone advokácie povinný zachovávať ústavu, zákony a všeobecne záväzné právne predpisy vydané na ich vykonanie a stavovské predpisy a v ich medziach sa spravovať pokynmi klienta. Môj tretí pozmeňujúci návrh je k bodu 20 a ten je v nadväznosti na pozmeňujúci návrh č. 2. Ak by prešiel pozmeňujúci návrh č. 2, tak je potrebné vypustiť z § 13 ods. 1. Ospravedlňujem sa, v texte bol preklep, tam je napísaný odsek 2. Poprosím opraviť. Teda pozmeňujúci návrh znie: Vypustiť v § 13 ods. 1 v prvej vete slová „spravovať sa jeho pokynmi“. Je to z toho dôvodu, že vlastne v tom pozmeňujúcom návrhu č. 2 už sa tento pokyn, spravovať sa jeho pokynmi, vyskytuje a bolo by to v zákone redundantné. Môj štvrtý pozmeňujúci návrh je tiež k bodu 20 a navrhuje doplniť nový odsek 4 a týka sa možnosti overovania listín a podpisov pod listinami advokátmi. Totižto my sme včera odhlasovali napríklad tlač 1158, v ktorej sme dali právo overovať listiny a podpisy pod listinami aj obciam a mestám, v ktorých môže starosta alebo primátor poveriť svojho pracovníka na to, aby overoval príslušné listiny. Dnes v praxi, pokiaľ advokát pripravuje nejakú zmluvu, dohodu alebo niečo podobné, teda vykonáva prácu a má tam svojich klientov, pre ktorých toto vykonal, on nemá právo overiť, že títo klienti sa podpísali plným a svojím menom pod príslušnú listinu, ale musí poslať svojich klientov k notárovi, aby to u notára podpísali. Toto považujem za šikanovanie občana. Myslím si, tak ako to v návrhu zákona hovorím, že by overenie mali advokáti mať možnosť urobiť bezodplatne a overiť podpis účastníkov na listine, ktorú pre nich pripravil. Teda text k pozmeňujúcemu návrhu k bodu 20 je doplniť nový odsek 4 a ostatné prečíslovať. Nový odsek 4 znie: Odsek 4. Advokát je oprávnený bezodplatne overiť pravosť podpisu účastníkov na listine, ktorú sám vyhotovil na žiadosť účastníkov, a to tak, že na listine alebo na liste vyznačí osvedčovaciu doložku, ktorá obsahuje: po a) poradové číslo knihy osvedčenia pravosti podpisov (osvedčovacie kniha), po b) meno, priezvisko, trvalé bydlisko, prípadne miesto pobytu účastníka, jeho rodné číslo, dátum narodenia, po c) údaj, ako bola zistená totožnosť účastníka, po d) konštatovanie, že účastník listinu vlastnoručne podpísal pred advokátom alebo že uznal podpis na listine za svoj vlastný, po e) miesto a deň osvedčenia, po f) údaj o vyhotovení listiny advokátom, podpis advokáta a odtlačok jeho pečiatky. Mám ešte jeden pozmeňujúci návrh. To je pozmeňujúci č. 5. Týka sa bodu 28 a hovorí o časovej následnosti poistnej zmluvy a zápisu do komory advokátov. Totižto, ak by zostal text, tak ako je predložený ministerstvom, tak by tam vlastne dochádzalo k určitému problému, že nie je možné vyžadovať od advokáta, aby už pri zápise do zoznamu advokátov predložil, respektíve preukázal komore poistnú zmluvu. On sa najprv musí stať tým advokátom a potom až poisťovňa s ním podpíše poistnú zmluvu. Dnes sú advokáti poistení spoločne. Nie sú poisťovaní individuálne, ale sú hromadne poistení cez komoru a z toho dôvodu si myslím, že je postačujúca navrhnutá lehota 15 dní na preukázanie uzavretia poistenia v odseku 2 tohto ustanovenia. Teda môj pozmeňujúci návrh č. 5 k bodu 28 je doplniť nový odsek 2 do § 22 a ostatné odseky prečíslovať. Odsek 2 znie: Odsek 2. Advokát plní svoju povinnosť podľa odseku 1 tak, že najneskôr do 15 dní od zápisu do zoznamu advokátov § 3 preukáže komore individuálnu poistnú zmluvu o poistení zodpovednosti za škodu z výkonu povolania. No a keďže písomne bol k tomu zákonu predložený ešte pozmeňujúci návrh kolegu Malchárka, on bude o ňom hovoriť, ale keďže mám slovo a aby som potom nezdržoval, chcem povedať, že súhlasím s jeho pozmeňujúcim návrhom a podporujem ho. Ďakujem pekne.